En 35-årig mand blev mandag efterlyst af politiet, efter han lørdag havde forladt sin lejlighed i Aalborg Vestby i nedtrykt sindstilstand og efterfølgende ikke var set siden da. Her omtrent et halvt døgn efter politiets efterlysning er han nu fundet. Det meddeler Nordjyllands Politi på Twitter. Politiet takker offentligheden for deres hjælp i sagen. Eftersøgning i løbet af natten Politiet ledte i løbet af natten efter manden, og i den forbindelse forsøgte politihunde at snuse sig frem til ham. Tirsdag morgen havde eftersøgningen dog ikke givet pote. - Vi har stadig en eftersøgning i gang. De tips, vi har fået, har ikke kastet noget af sig, så vi vil stadig gerne høre fra folk, der kan have set eller hørt, hvor han er, sagde Thomas Ottesen, vagthavende hos Nordjyllands Politi, til TV2 Nord omkring klokken 6:30 tirsdag morgen. - Vi er afhængige af folk, som ser eller har set ham i gadebilledet, som kan kaste lys over, hvor vi skal lede henne, lød det videre fra Thomas Ottesen. Om manden blev fundet grundet borgerhenvendelser, meddeler politiet ikke noget om. De skriver imidlertid, at den 35-årige nu er i kontakt med sin familie.

Referat:
Politiet takker offentligheden for deres hjælp i sagen.